ફિલ્મની કથા શ્રીરામ અને દિયાની આસપાસ ઘૂમરાય છે. શ્રીરામ વેન્કટ (ઇમરાન ખાન) બૅન્ગલોરમાં રહે છે. પૈસાદાર ફૅમિલીનો આ નબીરો આર્કિટેક્ટ છે, પણ આ આર્કિટેક્ટ સંબંધોની બાબતમાં બહુ ખરાબ છે. પોતાની મોજમસ્તીમાં મસ્ત રહેતા શ્રીરામનું માનવું છે કે તમારે દુનિયાની અને સમાજની ફિકર કરવાની કોઈ જરૂર નથી, સુવિધા વિના જીવતા અને ગરીબીમાં સડતા લોકો પોતાની એવી તકદીર લખાવીને આવ્યા છે. નાઇટલાઇફ, પાર્ટી, મોજમસ્તી, હાઇફાઇ ગૅજેટ્સ અને અલ્ટ્રામૉડર્ન લાઇફસ્ટાઇલ એ જ શ્રીરામનો જીવનમંત્ર છે. શ્રીરામની લાઇફમાં કરાફાડ દિયા શર્મા (કરીના કપૂર) આવે છે. દિયા એક ઍક્ટિવિસ્ટ છે. ખોટું તેનાથી સહન નથી થતું. દિયા દૃઢપણે માને છે કે સુખીસંપન્ન લોકો જો સમાજસુધારાની દિશામાં આગળ નહીં વધે તો આ દેશનું ભલુ થવાનું નથી. વિજ્ઞાનનો નિયમ છે કે ઑપોઝિટ્સ ઍટ્રૅક્ટ, પણ જ્યારે આ ઍટ્રૅક્શન તૂટે છે ત્યારે હજારો ફૂટ દૂર ફગાવી દે છે. દિયા અને શ્રીરામના પ્રેમમાં પણ એવું જ થાય છે. એકબીજાથી બિલકુલ વિપરીત વિચારધારા ધરાવતાં આ બન્ને યંગસ્ટર્સની લવસ્ટોરી તૂટી જાય છે અને બન્ને છૂટાં પડી જાય છે. છૂટાં પડી ગયા પછી શ્રીરામ ફરીથી પોતાની લાઇફમાં ખોવાઈ જાય છે અને શબ્બુ પટેલ (શ્રદ્ધા કપૂર) સાથે તેનાં લગ્ન નક્કી થઈ જાય છે, પણ જેમ-જેમ આ મૅરેજ નજીક આવતાં જાય છે એમ શ્રીરામની આસપાસ દિયાની યાદોનો એક વંટોળ ફૂંકાવાનું શરૂ થાય છે અને શ્રીરામ દિયા પાસે ચાલ્યો જાય છે, પણ દિયા તો ઑલરેડી ગુજરાતના જુમલી નામના ગામના ઉદ્ધાર માટે જુમલી આવી ગઈ છે. શ્રીરામ જુમલી પહોંચે છે અને દિયાને પાછી આવવા માટે સમજાવે છે, પણ દિયા પ્રેમ ભૂલીને આગળ નીકળી ગઈ છે. શ્રીરામ સામે હવે પ્રશ્ન એ ઊભો થાય છે કે જુમલીમાં રોકાઈને દિયાના મનમાં ફરી પ્રેમ જગાડવો કે પછી દિયાને ભૂલીને તેણે પણ આગળ નીકળી જવું.